CELEX: 62022TN0055
Language: hu
Date: 2022-01-23 00:00:00
Title: T-55/22. sz. ügy: 2022. január 23-án benyújtott kereset – Swords kontra Bizottság és ECDC

2022.3.14.   
            
            
               HU
            
            
               Az Európai Unió Hivatalos Lapja
            
            
               C 119/56
            
         
      2022. január 23-án benyújtott kereset – Swords kontra Bizottság és ECDC
      (T-55/22. sz. ügy)
      (2022/C 119/79)
      Az eljárás nyelve: angol
      
         Felek
      
      
         Felperes: Patrick Swords (Dublin, Írország) (képviselő: G. M. Byrne ügyvéd)
      
         Alperes: Európai Betegségmegelőzési és Járványvédelmi Központ (ECDC)
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg az ECDC 2021. november 24-i kockázatértékelését, az ECDC 2021. november 24-i nyilatkozatát, az ECDC 2021. november 26-i és december 2-i fenyegetettségértékelését, valamint az ECDC 2021. december 15-i kockázatértékelését;
               
            
                  —
               
               
                  állapítsa meg, hogy a Bizottságnak a Parlament, a Tanács, az Európai Gazdasági és Szociális Bizottság és Régiók Bizottsága részére küldött 2021. december 1-jei közlése, valamint a Bizottság és az Egészségügyi Biztonsági Bizottság 2021. december 10-i koordinált megközelítése az EUMSZ 277. cikk értelmében nem alkalmazható; és
               
            
                  —
               
               
                  az alperest kötelezze a költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes négy jogalapra hivatkozik.
      
                  1.
               
               
                  Első jogalap: a felperes arra hivatkozik, hogy az ECDC megsértette a lényeges eljárási szabályokat, különösen saját belső szabályait és a helyes hivatali magatartási kódexet. A felperes azt állítja, hogy az ECDC nem vette figyelembe a kockázatértékelés elismert módszerét, nem tartotta tiszteletben az előírt követelményeket, ideértve a tudományos kiválóság és függetlenség elvét, és nem tett eleget jogi kötelezettségeinek a megtámadott aktusok létrehozása és közzététele során. A felperes kijelenti továbbá, hogy a vitatott kockázatértékelési jelentések nagyban félrevezetőek és riadalomkeltőek, és azok hatásai az ECDC számára előreláthatóak és elkerülhetők voltak azon bizalom folytán, amellyel e jelentésekhez mind az uniós intézmények, mind a tagállamok fordulnak.
               
            
                  2.
               
               
                  Második jogalap: a felperes azt állítja, hogy az ECDC megsértette az uniós Szerződéseket, a jogállamiságot, valamint az ő alapvető jogait azzal, hogy nem tett eleget az uniós Szerződések alapján a felperest terhelő kötelességeknek és kötelezettségeknek a megtámadott aktusok létrehozása és közzététele során.
               
            
                  3.
               
               
                  Harmadik jogalap: a felperes arra hivatkozik, hogy a megtámadott aktusok létrehozásával és közzétételével az ECDC megsértette az uniós jog általános elveit, különösen az arányosság, a jogbiztonság és a bizalomvédelem elvét, valamint a felperes alapvető jogait.
               
            
                  4.
               
               
                  Negyedik jogalap: a felperes kijelenti, hogy az ECDC visszaélt hatáskörével.
               
            
                  5.
               
               
                  A felperes továbbá alkalmazhatatlansági kifogást emel az EUMSZ 277. cikk alapján a Bizottságnak a Parlament, a Tanács, az Európai Gazdasági és Szociális Bizottság és Régiók Bizottsága részére küldött 2021. december 1-jei közlése, valamint a Bizottság és az Egészségügyi Biztonsági Bizottság 2021. december 10-i koordinált megközelítése tekintetében. A felperes azt állítja, hogy a fent említett aktusok jogellenessé váltak, mivel azokat az ECDC vitatott kockázatértékelései alapján hozták létre és tették közzé.